Leo - Astrodienst Guest user u1349646041
25-Jun-2016, 21:59 UT/GMT Rugbyspeler sterf net voor hy pale toe skop | News24
Rugbyspeler sterf net voor hy pale toe skop
HY het nog reggemaak vir die skop pale toe, toe Claude Booysen (31) op Humansdorp se rugbyveld inmekaarsak en sterf.
Booysen, skrumskakel van die Humansdorp All Blacks, is Saterdag tydens hul kragmeting teen die Woodland Tigers vermoedelik aan ’n hartaanval dood.
“Dit was in die sewentigste minuut wat ons ’n drie gedruk het. Claude het die bal op die bakkie geplaas om na die pale te skop. Hy het opgestaan en stokstyf agteroor geval,” sê klub­bestuurder, Justice van Heerden.
Eers het hy gedink Booysen val “speels” agteroor, asof hy lag, aangesien almal nog aan die lag was omdat ’n voorryspeler die drie gedruk het, maar dié “vrolike gevoel” het gou verander toe die skeidsregter die noodhulpspan langs die veld roep.
“Oppad hospitaal toe het die paramedikus hom amptelik dood verklaar,” het Van Heerden gesê.
Booysen was volgens Van Heerden ’n baie goeie rugbyspeler en een van die ­spelers wat leiding aan die span gegee het.
Boodskappe waarin Booysen as ’n goeie rugbyspeler en voortreflike pa bestempel word, het gister op sy Facebook-blad ingestroom.
Sy dogter, Antonice, skryf: “Ek sal jou nooit kan vergeet nie. Ek’t ’n pa verloor en dit maak seer. As ek kon, sou ek saam jou gaan. Laat jy in vrede leef.”
Ao. Gerda Swart, polisiewoordvoerder, het die voorval bevestig en gesê ’n lykskouing sal môre gehou word